Diari Oficial de la Generalitat Valenciana


Sumari del DOGV 2792, del 16-07-1996 (1996/838791)

ORDRE de 21 de juny de 1996, de la Conselleria d'Agricultura i Medi Ambient, per la qual s'estableix un règim de primes compensatòries per al control de les pastures i matollar a àrees tallafoc de la Comunitat Valenciana i bovalars de la província de Castelló, per mitjà de pasturatge controlat, i es convoca la concessió de les primes compensatòries per a l'exercici 1996.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/06/21/(1)/dof/vci/html**

### Dades del document

Número de DOGV
:   2792

Data del DOGV
:   16-07-1996

Secció del DOGV
:   DISPOSICIONS GENERALS

Número del document
:   1996/838791


Data del document
:   21-06-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 21 de juny de 1996, de la Conselleria d'Agricultura i Medi Ambient, per la qual s'estableix un règim de primes compensatòries per al control de les pastures i matollar a àrees tallafoc de la Comunitat Valenciana i bovalars de la província de Castelló, per mitjà de pasturatge controlat, i es convoca la concessió de les primes compensatòries per a l'exercici 1996.   
En l'article 6, apartats D i F, de la Llei 3/1993, Forestal de la Comunitat Valenciana, s'estableixen com a objectius la planificació i la coordinació de l'acció de les administracions públiques en relació amb les mesures necessàries per a la prevenció i la lluita contra els incendis forestals, com també la compatibilització de la millora de les explotacions forestals i silvícoles amb la realització d'uns altres aprofitaments com ara els cinegètics, de pasturatge i recol·lecció de subproductes, a través de l'adopció de les mesures de salvaguarda necessàries.  
En l'article 55 d'aquesta llei s'estableix que correspon a l'administració de la Generalitat Valenciana la planificació, la coordinació i l'execució de les mesures i les accions necessàries per a la prevenció i la lluita contra els incendis forestals, conjuntament amb la resta d'administracions públiques i en col·laboració amb els particulars.  
La xarxa d'àrees tallafoc de la Comunitat Valenciana, actual i futura, requereix un manteniment que, en molts casos, pot ser atès per ramaders mitjançant un pasturatge controlat de les pastures i del matollar present en aquestes àrees.  
Així mateix, la recuperació i el manteniment de les forests bovalars característiques de la província de Castelló es planteja com una garantia de la persistència de les masses forestals que hi contenen enfront del risc d'incendis forestals.  
Per això, i d'acord amb el que es disposa en l'article 35 de la Llei 5/1983, de 30 de desembre, del Govern Valencià, i en l'article 47.3 del text refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana.  
ORDENE  
Primer  
Establir un règim de primes compensatòries pel sobrecost d'explotació que genera en els productors en pasturatge controlat a càrrec del capítol IV de la secció 12, Agricultura i Medi Ambient, servei 08, Direcció General de Desenvolupament Forestal, i programa 442.40, Restauració i Protecció dels Recursos Naturals, línia 1806 dels pressupostos de la Generalitat Valenciana, amb una dotació anual d'acord amb l'assignació que, per a aquest règim de primes, s'establisca en les corresponents lleis de pressupostos.  
Segon  
Aprovar les bases per les quals es regirà aquest règim de primes compensatòries i que figuren com a annex a aquesta ordre.  
Tercer  
En tot allò no regulat en aquesta ordre s'atendrà el que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
DISPOSICIONS ADDICIONALS  
Primera  
Per a cobrir el període comprés entre l'1 d'octubre i el 31 de desembre de 1996, es convoca una concessió de primes compensatòries per un import global màxim de divuit milions de pessetes a càrrec del capítol IV de la secció 12, servei 08, i programa 442.40, línia 1806 dels pressupostos de la Generalitat Valenciana para 1996.  
Segona  
Per a la presentació, documentació, valoració i tramitació, com també pel que fa a obligacions dels beneficiaris, de les primes compensatòries de la convocatòria a la qual es fa referència en la disposició addicional primera, s'atendrà el que es disposa en les bases per les quals es regula el règim de primes compensatòries que figuren com a annex a aquesta ordre excepte el període general de presentació d'instàncies que, per a aquesta convocatòria, serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.  
Tercera  
La quantia de les primes compensatòries per al període comprés entre l'1 d'octubre i el 31 de desembre de 1996, d'acord amb els dies de pasturatge fixats com a mínim exigible en les bases reguladores del règim de primes, s'estableix en un trenta per cent de la prima anual que es fixa en aquestes bases.  
DISPOSICIONS FINALS  
Primera  
Per al desenvolupament i l'execució del que es disposa en aquesta ordre, es faculta el director general de Desenvolupament Forestal de la Conselleria d'Agricultura i Medi Ambient perquè dicte les resolucions necessàries per a l'aplicació.  
Segona  
Es delega en el director general de Desenvolupament Forestal de la Conselleria d'Agricultura i Medi Ambient l'autorització del pagament de les primes compensatòries contemplada en aquesta ordre.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Quarta  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria d'Agricultura i Medi Ambient.  
Tot això d'acord amb el que es preveu en els articles 57 i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 21 de juny de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX I  
Bases per les quals es regula el règim de primes compensatòries per al control de les pastures i el matollar a àrees tallafoc de la Comunitat Valenciana i bovalars de la província de Castelló, per mitjà de pasturatge controlat.  
Primer. Beneficiaris  
Podran ser beneficiaris d'aquest règim de primes compensatòries els «productors de caps d'oví, cabrum o boví» que disposen de drets de pastures sobre terrenys afectats per «àrees tallafoc» de la Comunitat Valenciana i/o bovalars de la província de Castelló i elaboren i executen plans d'aprofitament de pastures sobre aquests terrenys d'acord amb les condicions que s'estableixen en aquestes bases.  
A l'efecte d'aquesta ordre s'entendrà per:  
- «Productor de caps d'oví, cabrum o boví» (d'ací endavant, productor): aquella persona física o jurídica que assumisca de forma permanent els riscos i l'organització de la cria, com a mínim, de cent ovelles i/o cabres o quinze animals d'espècie bovina, llevat dels següents casos particulars;  
a) En cas que en una mateixa explotació la propietat del bestiar estiga dividida entre dues o més persones físiques o jurídiques que no constituïsquen, no obstant això, una agrupació de productors, es considerarà productor, a l'efecte d'aquesta ordre, la persona que s'ocupe, en major mesura, del pasturatge, la vigilància, el manteniment i la cria fins l'engreixament del bestiar;  
b) En els casos de cessió en règim de pensió de bestiar per part del propietari o de contractes de parceria, el cessionari serà considerat productor a l'efecte d'aquesta ordre, sempre que siga la persona física o jurídica que s'ocupe del pasturatge, vigilància, manteniment i cria fins l'engreixament;  
- «àrees tallafoc»: aquelles estructures més o menys lineals que, una vegada estassat el matollar i adevesat, si escau, l'arbratge, compartimenten els terrenys forestals i possibiliten una millor extinció de possibles incendis forestals.  
Segona. Objecte i actuacions que cal realitzar  
1. Les primes es destinaran a compensar els productors pels sobrecostos d'explotació derivats d'un pasturatge controlat capaç d'exercir un control de les pastures i el matollar als terrenys compresos dins l'àmbit d'aplicació d'aquesta ordre.  
2. Seran objecte de prima compensatòria l'elaboració i l'execució de plans d'aprofitament de pastures a terrenys compresos dins l'àmbit d'aplicació d'aquesta ordre, quan aquests complisquen les següents condicions generals:  
a) Mantenir un mínim de 150 dies de pasturatge al llarg de l'any concentrats en els següents períodes:  
- Un mínim de 100 dies entre l'1 de gener i el 31 de maig.  
- Un mínim de 50 dies entre l'1 d'octubre i el 31 de desembre.  
b) Mantenir un mínim de càrrega ramadera que, per als diferents tipus, s'estableix en:  
Càrregues mitjanes per als períodes establerts Càrregues instantànies  
Boví 1 cap/ha 4 caps/ha   
Cabrum 3 caps/ha 12 caps/ha  
Oví 5 caps/ha 20 caps/ha  
D'acord amb les càrregues efectives, la meteorologia de l'any i les característiques agrològiques dels sòls, la comissió avaluadora, definida en la base setena, podrà modificar de forma motivada aquestes condicions generals.  
Tercer. àmbit d'aplicació  
1. àrees tallafoc existents i futures de la Comunitat Valenciana, executades tant en forests públiques com en forests de particulars, que requerisquen un manteniment de les estassades prèvies realitzades sobre la vegetació.  
En el cas de pasturatge amb bestiar boví, el fet que les àrees tallafoc disposen d'estassades prèvies no serà condició exigible.  
2. Forests bovalars de la província de Castelló.  
Quart. Sistemes de pasturatge  
1. En el cas de bestiar oví o cabrum, el control de bestiar que garantisca el compliment de les condicions que s'estableixen en la base segona es realitzarà per mitjà d'un pastor amb els següents màxims: 500 caps ovins per pastor i 400 caps cabrums por pastor.  
2. En el cas de bestiar boví, el control del bestiar es realitzarà necessàriament per mitjà de tanques mòbils que garantisquen la impossibilitat d'eixida del bestiar fora de l'àrea tancada, com també les càrregues instantànies exigibles.  
Cinquè. Quantia de les primes  
L'import de les primes compensatòries per hectàrea tractada mitjançant pasturatge intensiu s'estableix en:  
Sisè. Sol·licituds i documentació  
1. Les sol·licituds es formalitzaran en instància emplenada adientment, segons model normalitzat, dirigides al director general de Desenvolupament Forestal.  
2. Els interessats presentaran les sol·licituds en el Registre General de la Sotssecretaria d'Agricultura i Medi Ambient, situat en el carrer Arquitecte Alfaro, 39, als serveis territorials de la Conselleria d'Agricultura i Medi Ambient:  
- Alacant, carrer de Churruca, 29.  
- Castelló, carrer d'Herrero, 23.  
- València, carrer de Francisco Cubells, 1-3.  
O qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. La tramitació correspondrà als serveis territorials de la província on es troben ubicats els terrenys.  
3. El termini general de presentació de sol·licituds, llevat del que s'estableix en la disposició addicional segona, s'estableix entre l'1 i el 30 de novembre de l'any anterior per al qual se sol·licita la prima.  
4. L'admissió a tràmit d'una sol·licitud de prima no generarà cap compromís de concessió.  
5. La documentació que han de presentar els interessats, juntament amb la instància, per a sol·licitar les primes, serà la següent:  
a) Documentació acreditativa de la identificació del sol·licitant:  
- Persones físiques: fotocòpia del NIF i DNI per als nacionals, i per a altres països membres de la Unió Europea, fotocòpia de la targeta de resident;  
- Persones jurídiques o agrupació de persones físiques:  
\* Còpia de la targeta del CIF.  
\* Còpia compulsada dels estatuts de l'entitat i/o escriptura de constitució o qualsevol altre document admissible en dret que ho acredite i còpia de poders que acrediten la representació;  
\* Certificat de l'acta en què conste l'acord de sol·licitud de primes i el nomenament del representant de l'entitat per a efectuar la gestió;  
b) Fotocòpia compulsada de la cartilla ramadera o del llibre d'explotació ramadera actualitzada.  
c) Document admissible en dret que acredite el dret d'ús de pastures sobre els terrenys per als quals se sol·licita la prima i durant el període per al qual se sol·licita.  
d) Pla d'aprofitament de les pastures, que contindrà els següents apartats:  
- Localització dels terrenys i superfícies que cal tractar;  
- Estat de la vegetació;  
- Nombre i tipus de caps i càrregues ramaderes;  
- Sistema de pasturatge (tanques mòbils, pastor...);  
- Pla de rotació per trams o rodals;  
- Instal·lacions i mitjans complementaris si escau (descansadors, tancats per al control del pasturatge, subministrament d'aigua, etc.);  
- Calendari aproximat de dies i períodes de pasturatge.  
e) Imprés d'alta de tercers per a pagaments de la Generalitat Valenciana adientment emplenat.  
Setè. Valoració i tràmit  
1. La valoració dels expedients es realitzarà per una comissió avaluadora en cada província, composta pel director dels serveis territorials de la Conselleria d'Agricultura i Medi Ambient, el cap de la secció forestal corresponent o persona que el represente, un tècnic forestal d'aquesta, un funcionari designat per la Secretaria General Administrativa i un altre designat pel director general de Desenvolupament Forestal.  
2. Per a la concessió de les primes es tindran presents les prioritats d'actuació que s'estableixen en el Pla de Silvicultura Preventiva, elaborat per la Direcció General de Desenvolupament Forestal.  
3. Una vegada formalitzades les instruccions corresponents, el director general de Desenvolupament Forestal elevarà la proposta, la qual contindrà les sol·licituds elegides i l'import de les primes, els criteris aplicats i les sol·licituds desestimades, a la consellera d'Agricultura i Medi Ambient.  
4. La resolució definitiva dictada per la consellera serà publicada en el Diari Oficial de la Generalitat Valenciana.  
5. La sol·licitud es considerarà desestimada si no es produeix la resolució en el termini de tres mesos des de la finalització del termini de presentació d'instàncies.  
6. Els beneficiaris de les subvencions podran renunciar-hi expressament en el termini de deu dies a partir de l'endemà de la publicació de la resolució de concessió.  
Vuitena. Obligacions dels beneficiaris  
Caldrà que els beneficiaris de les primes:  
1. Estiguen al corrent de les obligacions tributàries i davant la Seguretat Social.  
2. Es troben en la situació que en legitima la concessió.  
3. Garantisquen que almenys el cinquanta per cent de l'alimentació suplementària que s'aporte al bestiar durant els períodes d'actuació recollits en aquesta ordre, es compose de pinso ric en urea (ric en nitrogen no proteic).  
4. Complisquen amb els requisits i condicions que comporta la concessió o benefici de la prima. L'incompliment d'una part provocarà el decaïment en els seus drets en el percentatge que per a cadascun dels dos períodes s'estableix.  
5. El sotmetiment a les actuacions de control financer que corresponen a la Intervenció General en relació amb les primes concedides.  
6. La comunicació, en qualsevol moment de la vigència de l'expedient, d'altres primes sol·licitades o concedides pel mateix pla d'aprofitaments.  
7. La facilitació de tota la informació que sobre l'execució del pla d'aprofitaments li sol·licite la Conselleria d'Agricultura i Medi Ambient, amb l'objectiu de poder realitzar un seguiment tècnic de les activitats i l'efecte sobre la vegetació.  
8. Facen constar en tota informació o documentació pròpia de l'activitat que aquesta està subvencionada per la Conselleria d'Agricultura i Medi Ambient.  
9. Als paratges naturals caldrà tenir-ne en compte les directrius dels plans d'ús i gestió o normativa equivalent, i caldrà, per a l'aprovació de l'expedient, un dictamen favorable de l'organisme rector, el qual serà sol·licitat per la comissió avaluadora corresponent.  
Novena. Procediment de pagament  
1. Per al pagament de les primes s'aplicarà el següent règim:  
- El 70 per cent de la prima anual una vegada complit el que s'ha convingut durant el període comprés entre l'1 de gener i el 31 de maig;  
- El 30 per cent restant de la prima anual una vegada complit el que s'ha convingut durant el període comprés entre l'1 d'octubre i el 31 de desembre.  
2. Els beneficiaris hauran d'acreditar en cada pagament que es troben al corrent o exempts de les obligacions tributàries i amb la Seguretat Social, en els termes que es disposen en l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer de 1991).  
Deu. Justificació de les actuacions que s'han de realitzar  
1. La justificació d'aquestes primes compensatòries es realitzarà per mitjà de controls, inspeccions i els corresponents certificats, que realitzaran els serveis tècnics de la Conselleria d'Agricultura i Medi Ambient, els quals garantiran el compliment del pla d'aprofitament prèviament aprovat.  
2. El compliment de les obligacions recollides en cadascun dels plans d'aprofitament seran certificats pels serveis tècnics per a cada un dels períodes recollits en la base novena.  
Onze. Reintegrament de quantitats  
Procedirà el reintegrament de les quantitats percebudes i l'exigència d'interès de demora des del moment del pagament de l'ajuda quan s'incórrega en algun dels casos que s'estableixen en l'article 47.9 del text refós de la Llei d'Hisenda Pública de la Generalitat Valenciana.


Còpia Permalink ELI